钦定古今图书集成/明伦汇编/皇极典/第260卷 > 任贤疏 元许衡
## 钦定古今图书集成/明伦汇编/皇极典/第260卷 > 任贤疏 元许衡

“贤者以公为心，以爱为心，不为利回，不为势屈，寘之
周行，则庶事得其正，天下被其泽。”贤者之于人国，其
重固如此也。然或遭时不偶，务自韬晦，有举一世而
人不知者，虽或知之，而当路之人未有同类，不见汲引，独人君有不知者，人君虽或知之，召之命之，况如
厮养而贤者有不屑就者，虽或接之以貌，待之以礼，
而其所言不见信用，有超然引去者。虽或信用，复使
小人参于其间，责小利，期近效，有用贤之名，无用贤
之实。贤者亦岂肯尸位素餐，徒费廪禄，取讥诮于天
下也。虽然，此特为难进者言也，又有难合者焉。人君
位处崇高，日受容悦，大抵乐闻人之过，而不乐闻己
之过，务快己之心，而不务快民之心。贤者必欲匡而
正之，扶而安之，使如尧舜之正，尧舜之安而后已，故
其势难合。况奸邪佞幸，丑正恶首，肆为诋毁，多方以
陷之，将见罪戾之不免，又何望庶事得其正，天下被
其泽耶？自古及今，端人雅士所以重于进而轻于退
者，盖以此尔。大禹圣人，闻善即拜，益戒之曰：“任贤勿
贰，去邪勿疑。”贰之一言，在大禹犹当警省，后世人主，
宜如何哉？此任贤之难也。